CELEX: 
Language: lt
Date: 2017-09-21 00:00:00
Title: KOMISIJOS DELEGUOTASIS REGLAMENTAS (ES) …/... kuriuo Europos Parlamento ir Tarybos direktyva (ES) 2016/97 papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2016 m. sausio 20 d. Direktyva (ES) 2016/97 dėl draudimo produktų platinimo (toliau – Draudimo produktų platinimo direktyva) pakeičia 2002 m. gruodžio 9 d. Direktyvą 2002/92/EB dėl draudimo tarpininkavimo. Ji sudaro atnaujintą ir suderintą teisinę sistemą, pagal kurią nustatytos draudimo ir perdraudimo produktų, įskaitant draudimo principu pagrįstus investicinius produktus, platinimo taisyklės.
            
            
               Draudimo produktų platinimo direktyva siekiama gerinti vartotojų ir neprofesionaliųjų investuotojų, įsigyjančių draudimo produktus arba draudimo principu pagrįstus investicinius produktus, apsaugą užtikrinant didesnį draudimo produktų platintojų skaidrumą jų produktų kainos ir sąnaudų atžvilgiu, geresnę ir suprantamesnę informaciją apie produktus ir patobulintas veiklos vykdymo taisykles, ypač susijusias su konsultacijomis. Siekiant visiems platintojams sudaryti vienodas sąlygas ir užtikrinti vienodai aukštus vartotojų apsaugos standartus, naujosios taisyklės bus taikomos visiems platinimo kanalams, įskaitant draudimo įmonių vykdomą tiesioginę prekybą.
            
            
               Draudimo produktų platinimo direktyva ES draudimo produktų platinimo teisėje įtvirtinama bendra produktų priežiūra ir valdymas (PPV), siekiant užtikrinti, kad visi klientams parduodami draudimo produktai atitiktų konkrečios jų tikslinės rinkos poreikius tam, kad kuo anksčiau būtų išvengta galimo pavojaus nesilaikyti klientų apsaugos taisyklių ar šis pavojus būtų sumažintas. PPV taisyklės bus daugiausia taikomos draudimo produktų kūrėjams: jie bus įpareigojami prižiūrėti, vykdyti ir peržiūrėti PPV politiką, kad nuolatos užtikrintų, jog visi parduodami draudimo produktai būtų tinkami konkrečiai jų tikslinei rinkai. Draudimo produktų platintojai turi šias pastangas palaikyti taikydami produktų platinimo tvarką, kuria užtikrinama, kad jie turėtų visą informaciją, kurios reikia parduodant produktą pagal kūrėjo nustatytą PPV politiką.
            
            
               Šiuo deleguotuoju reglamentu nustatomi PPV taisyklių kriterijai ir praktinė taikymo informacija.
            
            
               2.KONSULTACIJOS PRIEŠ PRIIMANT AKTĄ
            
            
               Komisija įgaliojo Europos draudimo ir profesinių pensijų instituciją (EIOPA), kad šioji jai teiktų technines rekomendacijas dėl galimų deleguotųjų aktų, susijusių su Draudimo produktų platinimo direktyva. 2016 m. vasario 24 d. Komisijos tarnybos nusiuntė EIOPA oficialų prašymą pateikti technines rekomendacijas dėl galimų deleguotųjų aktų, susijusių su Draudimo produktų platinimo direktyva.
            
            
               2016 m. liepos 4 d. EIOPA paskelbė konsultacijoms skirtą dokumentą dėl techninių rekomendacijų dėl galimų deleguotųjų aktų, susijusių su Draudimo produktų platinimo direktyva. Iki 2016 m. spalio 3 d. EIOPA gavo 53 atsakymus. 2016 m. rugsėjo 23 d. EIOPA surengė viešą techninių rekomendacijų dėl galimų deleguotųjų aktų, susijusių su Draudimo produktų platinimo direktyva, projekto nagrinėjimą.
            
            
               2017 m. vasario 1 d. EIOPA pateikė technines rekomendacijas. Šis deleguotasis reglamentas grindžiamas EIOPA pateiktomis techninėmis rekomendacijomis. Kartu su techninėmis rekomendacijomis EIOPA pateikė poveikio vertinimą, įskaitant su deleguotaisiais aktais susijusių sąnaudų ir naudos analizę
                  1
               .
            
            
               Komisijos tarnybos 2016 m. ir pirmą 2017 m. pusmetį daug kartų susitiko su įvairiais suinteresuotaisiais subjektais aptarti būsimų deleguotųjų aktų, susijusių su Draudimo produktų platinimo direktyva. Be to, Komisijos tarnybos kelis kartus keitėsi informacija su Europos Parlamento Ekonomikos ir pinigų politikos komiteto (ECON) nariais ir surengė keletą posėdžių su Bankininkystės, mokėjimų ir draudimo ekspertų grupe (sudėtis draudimo klausimams) (EGBPI), per kuriuos svarstė deleguotuosius aktus. 2017 m. birželio mėn. su EGBPI nariais konsultuotasi dėl deleguotojo reglamento projekto teisinio teksto. Per šiuos konsultacijų procesus pasiektas bendras sutarimas dėl esminio šio deleguotojo reglamento turinio.
            
            
               2017 m. liepos 20 d. deleguotojo reglamento projektas paskelbtas geresnio reglamentavimo portale su raginimu pateikti atsiliepimus. Iki 2017 m. rugpjūčio 17 d. termino elektronine forma buvo gauti 24 suinteresuotųjų šalių atsiliepimai. Komentaruose daugiausia buvo išreikštos nuomonės, kurias suinteresuotosios šalys jau buvo išreiškusios per pirmiau aprašytas konsultacijas ir į kurias buvo atsižvelgta rengiant deleguotojo reglamento projektą. Į pasiūlymus įtraukti specialią nuostatą, kuria draudimo įmonės ir draudimo produktų platintojai būtų įpareigoti laikytis proporcingumo principo, ir į prašymus patvirtinti ar paaiškinti taisykles ir principus, jau išdėstytus direktyvoje, negalėjo būti atsižvelgta dėl Komisijai suteikto įgaliojimo apribojimų. Į kitas pastabas, kuriose nurodytos techninės klaidos ir nenuoseklumai, buvo atsižvelgta ir atitinkamai padaryta techninių teisės akto projekto patobulinimų (pvz., žr. 10 straipsnio ir 8 konstatuojamosios dalies formuluotes, susijusias su platinimo kanalais).
            
            
               3.DELEGUOTOJO AKTO TEISINIAI ASPEKTAI
            
            
               I skyrius. Taikymo sritis ir apibrėžtys
            
            
               Šiame skyriuje įvedamos pagrindinės sąvokos, kurios PPV kontekste turi specialias reikšmes, ir taip pat įtraukiama nuostata, kuria nustatomos sąlygos, kuriomis draudimo tarpininkas, atsižvelgus į jo įtaką priimant sprendimus dėl konkretaus draudimo produkto parengimo ir plėtojimo, turi būti laikomas kūrėju.
            
            
               II skyrius. Kūrėjams taikomi produktų valdymo reikalavimai
            
            
               Šiame skyriuje nustatoma pagrindinė kūrėjų pareiga – prižiūrėti, vykdyti ir peržiūrėti produktų patvirtinimo procesą, taikytiną visiems sukurtiems naujiems draudimo produktams ir iš esmės koreguojamiems esamiems draudimo produktams. Šis procesas apima kiekvieno draudimo produkto tikslinės rinkos nustatymą. Kūrėjai nuolatos užtikrina, kad draudimo produktai būtų pritaikomi jų tikslinės rinkos klientų interesams, tikslams ir ypatybėms. Jie taip pat įpareigojami deramai testuoti draudimo produktus, nuolat juos stebėti ir reguliariai peržiūrėti. Be to jie privalo atidžiai atsirinkti ir stebėti platinimo kanalus.
            
            
               III skyrius. Draudimo produktų platintojams taikomi produktų valdymo reikalavimai
            
            
               Skyrius skirtas PPV reikalavimams, taikomiems draudimo produktų platintojams, prekiaujantiems draudimo produktais, kurių jie nekuria. Jis grindžiamas pagrindine jų pareiga taikyti draudimo produktų platinimo tvarką, pagal kurią iš kūrėjo gaunama visa informacija, kurios reikia norint produktą suprasti, perprasti nustatytą tikslinę rinką ir platinti produktą kuo labiau atsižvelgiant į klientų interesus.
            
         
         
            
               KOMISIJOS DELEGUOTASIS REGLAMENTAS (ES) …/...
            
            
               2017 09 21
            
            
               kuriuo Europos Parlamento ir Tarybos direktyva (ES) 2016/97 papildoma draudimo produktų priežiūros ir valdymo reikalavimais draudimo įmonėms ir draudimo produktų platintojams
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2016 m. sausio 20 d. Europos Parlamento ir Tarybos direktyvą (ES) 2016/97 dėl draudimo produktų platinimo
                  2
               , ypač į jos 25 straipsnio 2 dalį,
            
            
               kadangi:
            
            
               (1)Direktyva (ES) 2016/97 Komisijai suteikiami įgaliojimai priimti deleguotuosius aktus, kuriais patikslinami produktų priežiūros ir valdymo reikalavimai, nustatyti tos direktyvos 25 straipsnyje. Veiksmingos klientų apsaugos sumetimais produktų priežiūros ir valdymo reikalavimai turėtų būti nuosekliai taikomi visiems sukurtiems naujiems draudimo produktams ir iš esmės koreguojamiems esamiems draudimo produktams, nepriklausomai nuo produktų rūšies ir pardavimo vietose taikomų reikalavimų. Reglamento forma užtikrinama nuosekli sistema visiems rinkos dalyviams ir tokia forma yra geriausia garantija, kad bus įgyvendintos vienodos veiklos sąlygos, vienodos konkurencijos sąlygos ir tinkamas klientų apsaugos standartas;
            
            
               (2)pagal Direktyvos (ES) 2016/97 reikalavimus produktų priežiūros ir valdymo priemonės turėtų būti pasirenkamos ir taikomos proporcingai bei tinkamai ir priklausyti nuo produkto sudėtingumo ir galimybės gauti viešai skelbiamos informacijos, atsižvelgiant į draudimo produkto pobūdį ir su juo susijusią žalos vartotojui riziką, tikslinės rinkos ypatybes ir pobūdį, kūrėjo ar platintojo atitinkamos veiklos mastą ir sudėtingumą. Proporcingos yra tos priemonės, kurios yra santykinai paprastos ir tinka aiškiems ir nesudėtingiems produktams, atitinkantiems plačiosios mažmeninės rinkos poreikius ir ypatybes, įskaitant dabartinius ne gyvybės draudimo produktus, kurių taikymo sritis yra ribota ir lengvai suprantama. Kita vertus, sudėtingesniems produktams, kuriems būdinga didesnė žalos vartotojui rizika, įskaitant draudimo principu pagrįstus investicinius produktus, kuriems Direktyvos (ES) 2016/97 30 straipsnio 3 dalis netaikoma, reikėtų griežtesnių priemonių;
            
            
               (3)taikant Direktyvos (ES) 2016/97 25 straipsnio 1 dalį, draudimo tarpininkas turėtų būti laikomas draudimo produkto kūrėju, kai kiekvienu konkrečiu atveju apskritai išanalizavus tarpininko veiklą paaiškėja, kad draudimo tarpininkas savarankiškai priima sprendimus dėl draudimo produkto esminių savybių ir pagrindinių elementų, įskaitant jo teikiamą draudimo apsaugą, sąnaudas, riziką, tikslinę rinką, atlyginimo ar garantijų teises. Tačiau kūrimu neturėtų būti laikoma veikla, susijusi vien su esamų draudimo produktų pritaikymu, įskaitant atvejus, kai tarpininkas gali rinktis iš kelių produkto variantų, skirtingų sutarties sąlygų ar variantų arba gali susitarti su klientu dėl mažesnių įmokų arba mokesčių, nes šiais atvejais pagrindinius sprendimus dėl produkto parengimo ir plėtojimo priima draudimo įmonė, o ne draudimo tarpininkas;
            
            
               (4)kai draudimo produktą kartu parengia ir plėtoja draudimo tarpininkas ir draudimo įmonė, abu priimdami sprendimus dėl to produkto parengimo ir plėtojimo, draudimo tarpininkas ir draudimo įmonė turėtų rašytiniame susitarime apibūdinti savo bendradarbiavimą ir atitinkamas funkcijas, kad kompetentingos institucijos galėtų prižiūrėti, ar laikomasi teisinių reikalavimų;
            
            
               (5)kūrėjas turėtų nustatyti tikslinę rinką abstrakčiai ir apibendrintai apibūdindamas grupę klientų, turinčių bendrų ypatybių, kad galėtų pritaikyti produkto savybes pagal tos klientų grupės poreikius, ypatybes ir tikslus. Atlikus individualų vertinimą pardavimo vietoje reikėtų nustatyti, ar draudimo produktas atitinka reikalavimus ir poreikius, o prireikus ir tai, ar draudimo principu pagrįstas investicinis produktas atitinka pavienio kliento ar potencialaus kliento poreikius;
            
            
               (6)tikslinės rinkos detalumas, jai apibrėžti ir tinkamai platinimo strategijai nustatyti naudojami kriterijai turėtų būti aktualūs produktui ir sudaryti sąlygas įvertinti, kurie klientai priklauso tikslinei rinkai. Paprastesnių ir įprastesnių produktų atveju tikslinė rinka turėtų būti įvardijama ne taip detaliai, o sudėtingesnių ar ne tokių įprastų produktų atveju tikslinė rinka turėtų būti nustatyta detaliau, atsižvelgiant į didesnę žalos vartotojui riziką, siejamą su tais produktais;
            
            
               (7)siekiant stiprinti vartotojų apsaugą, ypač kalbant apie draudimo principu pagrįstus investicinius produktus, kūrėjai turėtų turėti galimybę nustatyti konkrečias grupes klientų, kuriems draudimo produktas paprastai nėra tinkamas;
            
            
               (8)laikydamiesi produkto priežiūros ir valdymo tvarkos, kūrėjai taip pat turėtų draudimo produktus tinkamai testuoti, be kita to, kai aktualu ir ypač draudimo principu pagrįstų investicinių produktų atveju, atlikdami scenarijų analizes, kad užtikrintų, jog produktas visą savo naudojimo laikotarpį atitiktų nustatytuosius tikslinės rinkos poreikius, tikslus ir ypatybes. Testavimas, visų pirma, turėtų apimti produkto rezultatų ir rizikos ir grąžos profilio vertinimą. Tačiau reikalavimo įvertinti produkto rezultatus nereikėtų suprasti kaip kišimosi į kūrėjo laisvę nustatyti įmokas ar kaip kitos formos kainų kontrolės;
            
            
               (9)siekdami užtikrinti, kad klientai būtų deramai informuojami ir konsultuojami, kūrėjai turėtų rinktis tuos draudimo produktų platintojus, kurie turi reikiamų žinių, praktinės patirties ir kompetencijos, kad suprastų draudimo produkto savybes ir nustatytą tikslinę rinką. Dėl tos pačios priežasties, laikydamiesi taikomos nacionalinės teisės aktų, kuriais reglamentuojami jų santykiai su konkrečiais draudimo produktų platintojais, kūrėjai turėtų reguliariai stebėti ir nagrinėti, ar draudimo produktas yra platinamas siekiant jų produktų priežiūros ir valdymo tvarkos tikslų, o nustatę, kad taip nėra, imtis tinkamų taisomųjų veiksmų. Tačiau tai neturėtų draudimo produktų platintojams trukdyti platinti draudimo produktus klientams, kurie tai tikslinei rinkai nepriklauso, jeigu pardavimo vietoje atlikus individualų vertinimą yra pagrindo daryti išvadą, kad tie produktai atitinka tų klientų reikalavimus ir poreikius ir kad atitinkamais atvejais draudimo principu pagrįsti investiciniai produktai tam klientui tinka;
            
            
               (10)siekiant sudaryti sąlygas draudimo produktų platintojams gerai suprasti produktus, kuriuos jie ketina platinti, kad jie galėtų vykdyti platinimo veiklą kuo labiau atsižvelgdami į klientų interesus, visų pirma teikdami profesionalias konsultacijas, kūrėjai turėtų deramai informuoti draudimo produktų platintojus apie tuos draudimo produktus, taip pat apie jų patvirtinimo procesą, nustatytą tikslinę rinką ir siūlomą platinimo strategiją. Savo ruožtu draudimo produktų platintojai turėtų nustatyti tvarką, pagal kurią veiksmingai gautų reikiamą informaciją iš kūrėjų;
            
            
               (11)kad produktų valdymo pareigų būti laikomasi veiksmingai, draudimo produktų platintojai turėtų reguliariai informuoti kūrėjus apie savo patirtį, įgytą platinant draudimo produktus. Taigi draudimo produktų platintojai turėtų teikti kūrėjams duomenis, reikalingus draudimo produktų peržiūrai, ir tikrinti, ar tie produktai vis dar atitinka kūrėjo nustatytos tikslinės rinkos poreikius, ypatybes ir tikslus;
            
            
               (12)kad būtų išvengta žalos vartotojui rizikos, kūrėjai ir platintojai turėtų imtis deramų veiksmų, kai mano, kad produktas neatitinka arba nebeatitinka nustatytos tikslinės rinkos interesų, tikslų ir ypatybių;
            
         
         
            
               (13)siekiant sudaryti sąlygas kompetentingoms institucijoms ir draudimo specialistams prisitaikyti prie šiame reglamente nustatytų naujų reikalavimų, šio reglamento taikymo pradžios data turėtų būti suderinta su nacionalinių priemonių, kuriomis į nacionalinę teisę perkeliama Direktyva (ES) 2016/97, taikymo pradžios datomis;
            
            
               (14)Europos draudimo ir profesinių pensijų institucijos, įsteigtos Europos Parlamento ir Tarybos reglamentu (ES) Nr. 1094/2010
                  3
               , paprašyta pateikti techninių rekomendacijų
                  4
               ,
            
            
               PRIĖMĖ ŠĮ REGLAMENTĄ:
            
            
               I skyrius
                  Bendrosios nuostatos
            
            
               1 straipsnis
                  Dalykas
            
            
               Šiame reglamente nustatomos produktų priežiūros ir valdymo tvarkos, taikomos draudimo produktams ir iš esmės koreguojamiems esamiems draudimo produktams prieš šiuos produktus pateikiant rinkai arba platinant klientams (toliau – produktų patvirtinimo procesas), priežiūros, taikymo ir peržiūros taisyklės ir tų draudimo produktų platinimo tvarkos taisyklės.
            
            
               2 straipsnis
                  Taikymo sritis
            
            
               Šis reglamentas taikomas draudimo įmonėms ir draudimo tarpininkams, kurie kuria klientams parduodamus draudimo produktus (toliau – kūrėjai), taip pat draudimo produktų platintojams, konsultuojantiems dėl draudimo produktų, kurių patys nekuria, arba juos siūlantiems.
            
            
               3 straipsnis
                  Draudimo produktų kūrimas
            
            
               1.Taikant Direktyvos (ES) 2016/97 25 straipsnio 1 dalį, draudimo tarpininkai laikomi kūrėjais, kai apskritai išanalizavus jų veiklą paaiškėja, kad jie priima sprendimus dėl draudimo produkto parengimo ir plėtojimo rinkai. 
            
            
               2.Laikoma, kad sprendimų priėmimo funkcija atliekama visų pirma tada, kai draudimo tarpininkai savarankiškai priima sprendimus dėl draudimo produkto esminių savybių ir pagrindinių elementų, įskaitant jo teikiamą draudimo apsaugą, kainą, sąnaudas, riziką, tikslinę rinką, atlyginimo ir garantijų teises, kurių draudimo įmonė, teikianti draudimo produkto apsaugą, iš esmės nekoreguoja.
            
            
               3.Esamų draudimo produktų individualizavimas ir pritaikymas pavieniams klientams vykdant draudimo platinimo veiklą, taip pat individualių sutarčių parengimas pavienio kliento prašymu nėra laikomi kūrimu.
            
            
               4.Draudimo tarpininkas ir draudimo įmonė, kurie pagal šio deleguotojo reglamento 2 straipsnį abu laikomi kūrėjais, pasirašo rašytinį susitarimą, kuriuo nustato bendradarbiavimą laikantis kūrėjams taikomų reikalavimų, nurodytų Direktyvos (ES) 2016/97 25 straipsnio 1 dalyje, susitarimo dėl tikslinės rinkos nustatymo procedūras ir atitinkamas savo funkcijas vykdant produktų patvirtinimo procesą.
            
            
               II skyrius
                  Kūrėjams taikomi produktų valdymo reikalavimai
            
            
               4 straipsnis
                  Produktų patvirtinimo procesas
               
            
               1.Kūrėjai prižiūri, vykdo ir peržiūri sukurtų naujų draudimo produktų patvirtinimo ir esamų draudimo produktų esminių koregavimų procesą. Tas procesas apima draudimo produktų parengimo, stebėjimo, peržiūros ir platinimo priemones ir procedūras, taip pat taisomuosius veiksmus, kurių imamasi dėl klientams žalingų draudimo produktų. Priemonės ir procedūros yra proporcingos produktų sudėtingumui ir su jais susijusiai rizikai, taip pat atitinkamos kūrėjo veiklos pobūdžiui, mastui ir sudėtingumui.
            
            
               2.Produktų patvirtinimo procesas išdėstomas rašytiniame dokumente (produktų priežiūros ir valdymo politika), su kuriuo supažindinami atitinkami darbuotojai.
            
            
               3.Produktų patvirtinimo proceso paskirtis:
            
            
               a)užtikrinti, kad rengiant draudimo produktus būtų laikomasi šių kriterijų:
            
            
               i)būtų atsižvelgta į klientų tikslus, interesus ir ypatybes;
            
         
         
            
               ii)būtų išvengta neigiamo poveikio klientams;
            
            
               iii)būtų užkirstas kelias žalai vartotojui arba tokia rizika būtų sumažinta;
            
            
               b)užtikrinti tinkamą interesų konfliktų valdymą.
            
            
               4.Už draudimo produktų kūrimą atsakingas kūrėjo organas ar padalinys atlieka visus šiuos veiksmus:
            
            
               a)patvirtina produktų patvirtinimo procesą ir visiškai atsako už šio proceso nustatymą, įgyvendinimą ir peržiūrą;
            
            
               b)nuolat tikrina, ar įmonės darbuotojai to proceso laikosi.
            
            
               5.Kūrėjai, kurių vardu produktus rengia paskirtoji trečioji šalis, išlieka visiškai atsakingi už produktų patvirtinimo proceso laikymąsi.
            
            
               6.Kūrėjai reguliariai peržiūri savo produktų patvirtinimo procesą, siekdami užtikrinti, kad jis vis dar būtų galiojantis ir aktualus. Prireikus produktų patvirtinimo procesą jie iš dalies pakeičia.
            
            
               5 straipsnis
                  Tikslinė rinka
            
            
               1.Laikantis produktų patvirtinimo proceso nustatoma kiekvieno draudimo produkto tikslinė rinka ir atitinkamų klientų grupė. Atsižvelgiant į draudimo produkto ypatybes, rizikos profilį, sudėtingumą ir pobūdį, tikslinė rinka nustatoma pakankamai detaliai.
            
            
               2.Kūrėjai turi galimybę, ypač draudimo principu pagrįstų investicinių produktų atveju, nustatyti grupes klientų, kurių poreikių, ypatybių ir tikslų draudimo produktas apskritai neatitinka.
            
            
               3.Kūrėjai rengia ir parduoda tik tuos draudimo produktus, kurie atitinka tikslinės rinkos klientų poreikius, ypatybes ir tikslus. Vertindami, ar draudimo produktas atitinka tikslinę rinką, kūrėjai atsižvelgia į tos tikslinės rinkos klientams prieinamos informacijos mastą ir į jų finansinį raštingumą.
            
            
               4.Kūrėjai užtikrina, kad draudimo produktus rengiantys ir kuriantys darbuotojai turėtų reikiamų įgūdžių, žinių ir kompetencijos, kad galėtų tinkamai suprasti parduodamus draudimo produktus ir tikslinės rinkos klientų interesus, tikslus ir ypatybes.
            
            
               6 straipsnis
                  Produktų testavimas
            
            
               1.Prieš pateikdami draudimo produktą rinkai arba iš esmės jį koreguodami, arba smarkiai pasikeitus tikslinei rinkai, kūrėjai tinkamai testuoja savo draudimo produktus, atitinkamais atvejais ir analizuodami scenarijus. Testuojant produktus vertinama, ar draudimo produktas visą jo naudojimo laikotarpį atitinka nustatytuosius tikslinės rinkos poreikius, tikslus ir ypatybes. Kūrėjai savo draudimo produktus testuoja kokybiniu ir, priklausomai nuo draudimo produkto rūšies ir pobūdžio bei susijusios žalos vartotojui rizikos, kiekybiniu požiūriais.
            
            
               2.Jei draudimo produktų testavimo rezultatai rodo, kad produktai nustatytų tikslinės rinkos poreikių, tikslų ir ypatybių neatitinka, kūrėjai jų nepateikia rinkai.
            
            
               7 straipsnis
                  Produktų stebėjimas ir peržiūra
            
            
               1.Rinkai pateiktus savo draudimo produktus kūrėjai nuolatos stebi ir reguliariai peržiūri, siekdami nustatyti įvykius, kurie galėtų daryti esminį poveikį tų produktų pagrindinėms savybėms, draudimo apsaugai arba garantijoms. Jie vertina, ar draudimo produktai dar vis atitinka nustatytos tikslinės rinkos poreikius, ypatybes bei tikslus ir ar tie produktai yra platinami tikslinei rinkai, ar pasiekia ir tikslinei rinkai nepriklausančius klientus.
            
            
               2.Kūrėjai nustato tinkamą reguliarių savo draudimo produktų peržiūrų periodiškumą, atsižvelgdami į tų draudimo produktų dydį, mastą, sutartinę trukmę ir sudėtingumą, jų atitinkamus platinimo kanalus ir visus svarbius išorės veiksnius, kaip antai taikomų teisės aktų pakeitimus, technologinę plėtrą ar rinkos padėties pokyčius.
            
            
               3.Per draudimo produkto naudojimo laikotarpį nustatę bet kokias su juo susijusias aplinkybes, dėl kurių gali būti daromas neigiamas poveikis to produkto klientui, kūrėjai imasi tinkamų veiksmų, kad padėtį sušvelnintų ir užkirstų kelią tolesniam žalos atsiradimui. Apie taikytus taisomuosius veiksmus kūrėjai nedelsdami informuoja susijusius draudimo produktų platintojus ir klientus. 
            
         
         
            
               8 straipsnis
                  Platinimo kanalai
            
            
               1.Kūrėjai kruopščiai renkasi tikslinei rinkai tinkamus platinimo kanalus, atsižvelgdami į konkrečias atitinkamų draudimo produktų ypatybes.
            
            
               2.Draudimo produktų platintojus kūrėjai deramai informuoja apie draudimo produktus, nustatytą tikslinę rinką ir siūlomą platinimo strategiją, taip pat apie draudimo produktų pagrindines savybes ir ypatybes, jų riziką ir sąnaudas, įskaitant numanomas sąnaudas, ir visas aplinkybes, galinčias sukelti klientui žalingą interesų konfliktą. Teikiama informacija yra aiški, išsami ir aktuali.
            
            
               3.Remdamiesi 2 dalyje nurodyta informacija, draudimo produktų platintojai gali:
            
            
               a)suprasti draudimo produktus;
            
            
               b)perprasti nustatytą draudimo produktų tikslinę rinką;
            
            
               c)nustatyti visus klientus, kurių poreikių, ypatybių ir tikslų draudimo produktas neatitinka;
            
            
               d)platinti atitinkamus draudimo produktus kuo labiau atsižvelgdami į klientų interesus, kaip nurodyta Direktyvos (ES) 2016/97 17 straipsnio 1 dalyje.
            
            
               4.Kūrėjai imasi tinkamų priemonių, kad stebėtų, ar draudimo produktų platintojai veikia atsižvelgdami į kūrėjų produktų patvirtinimo proceso tikslus. Visų pirma jie reguliariai tikrina, ar draudimo produktai yra platinami nustatytoje tikslinėje rinkoje. Ta stebėjimo pareiga netaikoma bendriesiems reguliavimo reikalavimams, kurių draudimo produktų platintojai turi laikytis platindami draudimo produktus pavieniams klientams. Stebėjimo veikla yra pagrįsta ir atitinka atitinkamų platinimo kanalų teisinės sistemos ypatybes.
            
            
               5.Jei kūrėjai mano, kad jų draudimo produktų platinimas neatitinka jų produktų patvirtinimo proceso tikslų, jie imasi deramų taisomųjų veiksmų.
            
            
               9 straipsnis
                  Dokumentai
            
            
               Atitinkami veiksmai, kurių kūrėjai imasi dėl savo produktų patvirtinimo proceso, yra deramai patvirtinami dokumentais, kurie saugomi auditui ir paprašius pateikiami kompetentingoms institucijoms.
            
            
               III skyrius
                  Draudimo produktų platintojams taikomi produktų valdymo reikalavimai
            
            
               10 straipsnis
                  Produktų platinimo tvarka
            
            
               1.Atsižvelgdami į draudimo produktų sudėtingumą ir su jais susijusią riziką, taip pat atitinkamos platintojo veiklos pobūdį, mastą ir sudėtingumą, draudimo produktų platintojai nustato produktų platinimo tvarką, apimančią tinkamas priemones ir procedūras, kuriomis naudodamiesi iš kūrėjų gauna visą tinkamą informaciją apie draudimo produktus, kuriuos ketina siūlyti savo klientams, ir gerai tuos draudimo produktus perpranta.
            
            
               Produktų platinimo tvarką draudimo produktų platintojai išdėsto rašytiniame dokumente, su kuriuo supažindinami atitinkami jų darbuotojai.
            
            
               2.Produktų platinimo tvarka:
            
            
               a)siekiama užkirsti kelią žalai vartotojui arba tokią riziką sumažinti;
            
            
               b)užtikrinamas tinkamas interesų konfliktų valdymas;
            
            
               c)užtikrinama, kad būtų deramai atsižvelgiama į klientų tikslus, interesus ir ypatybes.
            
         
         
            
               3.Produktų platinimo tvarka užtikrinama, kad draudimo produktų platintojai iš kūrėjo gautų informaciją, praneštiną pagal 8 straipsnio 2 dalį. 
            
            
               4.Kiekviena konkreti platinimo strategija, kurią draudimo produktų platintojai nustato ar taiko, atitinka kūrėjo nustatytą platinimo strategiją ir tikslinę rinką.
            
            
               5.Už draudimo produktų platinimą atsakingas draudimo produktų platintojo organas ar padalinys patvirtina produktų platinimo tvarką, visiškai atsako už jos nustatymą, įgyvendinimą bei peržiūrą ir nuolatos tikrina, ar įmonės darbuotojai tos tvarkos laikosi.
            
            
               6.Draudimo produktų platintojai reguliariai peržiūri savo produktų platinimo tvarką, siekdami užtikrinti, kad ji vis dar būtų galiojanti ir aktuali. Prireikus produktų platinimo tvarką jie iš dalies pakeičia. Draudimo produktų platintojai, nustatę ar taikantys konkrečią platinimo strategiją, atitinkamais atvejais tą strategiją iš dalies pakeičia atsižvelgdami į produktų platinimo tvarkos peržiūros rezultatus. Atlikdami savo produktų platinimo tvarkos peržiūrą, draudimo produktų platintojai patikrina, ar draudimo produktai yra platinami nustatytai tikslinei rinkai.
            
            
               Draudimo produktų platintojai nustato tinkamą reguliarių savo produktų platinimo tvarkos peržiūrų periodiškumą, atsižvelgdami į skirtingų susijusių draudimo produktų dydį, mastą ir sudėtingumą.
            
            
               Kad padėtų kūrėjams vykdyti produktų peržiūrą, gavę prašymą draudimo produktų platintojai kūrėjams pateikia atitinkamos informacijos apie pardavimą, įskaitant atitinkamais atvejais informaciją apie reguliarias produktų platinimo tvarkos peržiūras.
            
            
               11 straipsnis
                  Kūrėjo informavimas
            
            
               Sužinoję, kad draudimo produktas neatitinka nustatytos tikslinės rinkos interesų, tikslų ir ypatybių, arba sužinoję apie kitas su produktu susijusias aplinkybes, dėl kurių gali būti daromas neigiamas poveikis klientui, draudimo produktų platintojai nedelsdami apie tai informuoja kūrėją ir atitinkamais atvejais iš dalies pakeičia to draudimo produkto platinimo strategiją.
            
            
               12 straipsnis
                  Dokumentai
            
            
               Atitinkami veiksmai, kurių draudimo produktų platintojai imasi dėl savo produktų platinimo tvarkos, yra deramai patvirtinami dokumentais, kurie saugomi auditui ir paprašius pateikiami kompetentingoms institucijoms.
            
            
               IV skyrius
                  Baigiamosios nuostatos
            
            
               13 straipsnis
                  Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2018 m. vasario 23 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 09 21
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  Techninės rekomendacijos dėl galimų deleguotųjų aktų, susijusių su Draudimo produktų platinimo direktyva, EIOPA-17/048, 2017 m. vasario 1 d., pateikiamos adresu: 
                  https://eiopa.europa.eu/Publications/Consultations/ EIOPA%20Technical%20Advice%20on%20the%20IDD.pdf
                  .
               
               
                  
                     (2)
                  OL L 26, 2016 2 2, p. 19. 
               
               
                  
                     (3)
                  2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).
               
               
                  
                     (4)
                  Techninės rekomendacijos dėl galimų deleguotųjų aktų, susijusių su Draudimo produktų platinimo direktyva, EIOPA-17/048, 2017 m. vasario 1 d., pateikiamos adresu: 
                  https://eiopa.europa.eu/Publications/Consultations/ EIOPA%20Technical%20Advice%20on%20the%20IDD.pdf
                  .